Correspondència rebuda de Joan Oliver i Sallarès (Pere Quart).16.08.1939–05.08.1947.
El document d'aquest mes està compost per un poema escrit i signat sobre una reproducció fotogràfica.
Ambdós, imatge i poema, van ser fets per Joan Oliver, més conegut pel seu pseudònim de Pere Quart.
La característica més rellevant del document és, potser, un revelat deficient de la imatge que, com diu l'autor, quasi esborra els personatges retratats.
El petit poema de quatre versos, signat tan sols amb les seves inicials i datat el 20 d'agost de 1939, aprofita l'espai en blanc del paper fotogràfic i explica les circumstàncies de la imatge.
A la fotografia hi apareixen dos escriptors amics seus concentrats en resoldre els mots encreuats d'un diari.
Els dos amics no són altres que Cèsar August Jordana i Mayans (Bernat Montsià) i Francesc Trabal i Benessat.
El sabadellenc Pere Quart, considerat un dels millors poetes i dramaturgs del segle XX, el 1919 va ser un dels fundadors de la "Colla de Sabadell" juntament amb Francesc Trabal, Joan Prat i Esteve (Armand Obiols) i altres intel·lectuals moguts per renovar amb un humor àcid i absurd els valors culturals i socials del moment.
El 1939 Pere Quart junt amb altres escriptors catalans com Cèsar August Jordana (Bernat Montsià), Francesc Trabal, Pompeu Fabra, Mercè Rodoreda, Joan Prats i Esteve (Armand Obiols), etc. es van exiliar a França i es van establir en un chateau de Roissy–en–Brie (regió de l' Île-de-France ).
Temps després Pere Quart va marxar a Saint–Cyr–sur–Morin.
La preocupació principal d'aquells intel·lectuals era, aleshores, si esclataria la guerra a Europa i les possibilitats que tenien de tornar-se a exiliar des de França cap a Sud–Amèrica.
És a finals del mes d'agost del 1939 quan Pere Quart va fer la fotografia.
Els detalls d'aquells moments d'incertesa es poden conèixer gràcies a uns altres versos del mateix Pere Quart que dies després va enviar a Jordana i que tot seguit transcrivim:
Amic Jordana: / de bona gana / us faig tramesa / sense peresa / d'aquesta foto / que per sorpresa / i ben de mutu / propio fou feta / –quasi desfeta– / a Roissy un dia / prop de la via. / Màquina nova, / gens d'experiència... / per això hom troba / deficiència / damunt la prova. // També faig cabre / dins el plec vostre / del mestre Fabra / la mà i el rostre; / prop d'ell es mostra, / prim com un sabre, / lleu com la ploma, / Bagur amb ulleres. / (l'autor d'Aloma/ ve a llurs darreres). // Aquí el temps passa / massa de pressa. / La vida ens bressa! / Però plou massa! // I l'amenaça / de l'hecatombe / ens enverina / l'aigua i la sopa. // Com una bomba / damunt d'Europa, / com una mina / sota mar calma, / peta aquest pacte / Russo–germànic. / (hi haurà contacte / de paper sànic). / Hitler la palma, / Rússia les penques / i França el pànic. // Polònia a llenques / i Espanya, arriba! // I Catalunya? / Pàl·lida i llunya, / trista captiva / sense esperança / tiba que tiba... // Si el cel es cansa / de fer de sostre / i el sòl s'esquerda, / què, la sort nostra? / TOTS A LA MERDA!! // Però el dia vint–i–cinc / –les maletes, cor vigila!– / Claudi, espera'm que ja vinc! / –cap a Xile, cap a Xile...– //
Saint-Cyr-sur-Morin, el 23 d'agost de 1939.
Com una fotografia deficient esdevé un record de l'exili